NACRT PRIJEDLOGA

 Na temelju članka 7., 12. i 69., a u vezi s člankom 13. Zakona o ustanovama („Narodne novine“, broj 76/93, 29/97, 47/99, 35/08, 127/19 i 151/22), članka 70. stavka 5. i članka 72. Zakona o zdravstvenoj zaštiti („Narodne novine“; broj 100/18, 125/19, 133/20, 147/20, 136/21, 119/22, 156/22 i 33/23) i članka 28. stavak 1. točka 11. Statuta Sisačko-moslavačke županije („Službeni glasnik Sisačko-moslavačke županije“, broj 11/09, 5/10, 2/11, 3/13, 5/18, 3/20-pročišćeni tekst, 5/20 i 9/21), Županijska skupština Sisačko-moslavačke županije na \_\_\_\_ sjednici održanoj \_\_\_\_\_\_\_ 2023. godine, donijela je

**Odluku o podjeli Opće bolnice „Dr. Ivo Pedišić“ Sisak i osnivanju**

**nove zdravstvene ustanove Lječilište Jodno**

**Članak 1.**

 Opća bolnica „Dr. Ivo Pedišić“ Sisak, OIB: 01066571771 sa sjedištem u Sisku, Josipa Jurja Strossmayera 59, (u daljnjem tekstu: OB Sisak), upisana je u registarski uložak s matičnim brojem subjekta upisa (MBS) 080274834 kod Trgovačkog suda u Zagrebu kao javna ustanova koja obavlja zdravstvenu djelatnost.

**Članak 2.**

Ovom Odlukom OB Sisak dijeli se na dvije javne ustanove koje obavljaju zdravstvenu djelatnost i to na način da se osniva nova ustanova pod nazivom Lječilište Jodno sa sjedištem u Sisku, Nikole Tesle 13, uz suglasnost nadležnog ministarstva, u koju se odvajaju dva odjela, Odjel za fizikalnu medicinu i rehabilitaciju i Odjel dermatologije i venerologije, a OB Sisak nastavlja s obavljanjem ostalih zdravstvenih djelatnosti.

**Članak 3.**

 Lječilište Jodno (dalje u tekstu: Lječilište) stječe svojstvo pravne osobe danom upisa u sudski registar.

**Članak 4.**

 Osnivač Lječilišta je Sisačko-moslavačka županija (dalje u tekstu: Osnivač) sa sjedištem u Sisku, Stjepana i Antuna Radića 36.

 Lječilište je pravna osoba, samostalna u obavljanju svoje djelatnosti i poslovanju sukladno odredbama Zakona o zdravstvenoj zaštiti, Zakona o ustanovama, Statuta i drugih pozitivnih propisa.

**Članak 5.**

Djelatnost Lječilišta je:

* bolnička djelatnost fizikalne medicine i rehabilitacije, dermatologije i venerologije,
* specijalističko-konzilijarna djelatnost fizikalne medicine i rehabilitacije, dermatologije i venerologije,
* dnevna bolnica iz djelatnosti fizikalne medicine i rehabilitacije,
* radna terapija,
* fizikalna terapija,
* logopedska djelatnost,
* klinička psihologija,
* preventivna zdravstvena zaštita,
* zdravstveni turizam pružanje zdravstvenih usluga - dijagnostičkih i terapijskih postupaka, zdravstvene njege te postupaka medicinske rehabilitacije uz mogućnosti korištenja prirodnih ljekovitih činitelja, uz pružanje ugostiteljskih usluga i usluga u turizmu.

**Članak 6.**

 Zdravstvena ustanova OB Sisak nastavlja s dosadašnjim radom uz obvezu promjene podataka u sudskom registru i brisanja specijalističko-konzilijarne djelatnosti dermatologije i venerologije te fizikalne medicine i rehabilitacije kod nadležnog trgovačkog suda.

 Istovremeno s podnošenjem prijave promjene podataka za zdravstvenu ustanovu OB Sisak, podnijet će se i prijava za upis novoosnovane ustanove iz članka 2. ove Odluke u sudski registar nadležnog trgovačkog suda.

**Članak 7.**

 Tijela Lječilišta su Upravno vijeće, ravnatelj te druga tijela osnovana u skladu sa zakonskim propisima, Statutom i drugim općim aktima Lječilišta.

**Članak 8.**

 Lječilištem upravlja Upravno vijeće.

 Djelokrug i način odlučivanja Upravnog vijeća određuje se Statutom Lječilišta, u skladu s odredbama Zakona o zdravstvenoj zaštiti i Zakona o ustanovama.

**Članak 9.**

 Upravno vijeće Lječilišta ima pet članova i čine ga predstavnici:

* osnivača (predsjednik i dva člana)
* radnika Lječilišta (dva člana).

 Predsjednika i članove Upravnog vijeća iz stavka 1. podstavka 1. ovoga članka imenuje župan.

 Članovi Upravnog vijeća iz stavka 1. podstavka 2. ovog članka imenuju se i opozivaju u skladu s odredbama Zakona o radu i Zakona o zdravstvenoj zaštiti.

**Članak 10.**

 Ravnatelj Lječilišta organizira i vodi poslovanje, predstavlja i zastupa Lječilište i odgovoran je za zakonitost rada.

 Djelokrug i način rada ravnatelja utvrđuje se Statutom Lječilišta, u skladu s odredbama Zakona o zdravstvenoj zaštiti i Zakona o ustanovama.

 Ravnatelja Lječilišta na temelju javnog natječaja, imenuje i razrješuje Upravno vijeće.

**Članak 11.**

 Do imenovanja ravnatelja Lječilišta osnivač će posebnom odlukom imenovati privremenog ravnatelja, koji je ovlašten pod nadzorom osnivača obaviti pripreme za početak rada Lječilišta, a posebno pribaviti potrebne dozvole za početak rada te podnijeti prijavu za upis u sudski registar.

 Imenovani privremeni ravnatelj obavljati će predmetnu dužnost do stupanja na dužnost ravnatelja koji će biti imenovan na temelju provedenog javnog natječaja.

**Članak 12.**

 Lječilište ima Statut.

 Statut je osnovni opći akt Lječilišta kojim se uređuje:

* organizacija zdravstvene ustanove,
* način odlučivanja ravnatelja i upravnog vijeća sukladno kojem ravnatelj donosi sve odluke u vezi s poslovanjem u zdravstvenoj ustanovi, osim odluka čije je donošenje u nadležnosti Upravnog vijeća,
* prava, obveze i odgovornosti ravnatelja i upravnog vijeća u vezi s financijskim poslovanjem u zdravstvenoj ustanovi u cilju zakonitog, namjenskog i svrhovitog korištenja financijskih sredstava,
* druga prava i obveze ravnatelja i upravnog vijeća,
* način izbora, sastav i rad stručnog kolegija,
* druga važna pitanja za obavljanje zdravstvene djelatnosti, kao i za rad i poslovanje zdravstvene ustanove.
* Statut donosi Upravno vijeće uz suglasnost Osnivača.

**Članak 13.**

 Upravno vijeće Lječilišta je dužno donijeti svoj Statut u roku od 60 dana od dana upisa u sudski registar, a OB Sisak uskladiti svoj Statut s odredbama ove Odluke.

 Upravno vijeće Lječilišta dužno je u roku od 30 dana od dana stupanja na snagu Statuta donijeti Pravilnik o sistematizaciji radnih mjesta te ostale opće i druge akte sukladno zakonskim propisima.

**Članak 14.**

 Prostor i oprema za rad Lječilišta osiguravaju se iz imovine OB Sisak koja će Lječilištu pripasti sukladno Ugovoru o podjeli Opće bolnice „Dr. Ivo Pedišić“ Sisak i osnivanju nove zdravstvene ustanove Lječilište Jodno (dalje u tekstu: Ugovor).

 Sredstava za rad i obavljanje djelatnosti osiguravaju se iz imovine koja će Lječilištu pripasti sukladno Ugovoru iz stavka 1. ovog članka i iz sredstava Osnivača.

 Ako u obavljanju djelatnosti Lječilište ostvari dobit, ostvarenu dobit može koristiti isključivo za obavljanje i razvoj djelatnosti Lječilišta, u skladu s aktom o osnivanju i Statutom.

**Članak 15.**

 Ugovorom će se utvrditi preuzimanje radnika, podjela nekretnina, pokretnina, financijskih sredstava, dugovanja i potraživanja te prava i obveza između Lječilišta i OB Sisak.

 Od dana upisa statusne promjene podjele s osnivanjem u sudskom registru s kojim imovina OB Sisak prelazi na Lječilište, do usklađivanja zemljišnoknjižnog stanja sa stvarnim stanjem, Lječilište postaje temeljem zakona izvanknjižni vlasnik nekretnina upisanih u zemljišnim knjigama Općinskog suda u Sisku, Zemljišnoknjižni odjel Sisak, broj ZK uloška: 4595 i to k.č.br. 1729/2, k.č.br. 1734/1, k.č.br. 1734/2, k.o. Sisak Stari i nekretnine upisane u ZK ulošku: 5357 k.č.br. 1729/3 k.o. Sisak Stari te nekretnine upisane u zemljišnim knjigama Općinskog suda u Sisku, Zemljišnoknjižni odjel Petrinja, broj ZK uloška: 3679 k.č.br. 9534 k.o. Petrinja, počevši s danom upisa novoosnovane zdravstvene ustanove u sudskom registru.

**Članak 16.**

 Lječilište preuzima radnike zaposlene na odjelima OB Sisak koji se ovom Odlukom odvajaju i to danom upisa u sudski registar novoosnovane zdravstvene ustanove.

 Popis radnika koji se preuzimaju u Lječilište sastavni je dio Ugovora iz članka 14. ove Odluke.

 Ravnatelj Lječilišta će u roku od 30 dana od dana stupanja na snagu Pravilnika iz članka 13. stavka 2. ove Odluke ponuditi radnicima ustanove ugovor o radu sukladno novom Pravilniku i drugim aktima ustanove.

 Do dana početka rada temeljem ugovora o radu iz stavka 3. ovog članka radnici preuzeti iz OB Sisak zadržavaju sva prava iz radnog odnosa koja su stekli do dana prijenosa ugovora o radu na Lječilište.

**Članak 17.**

 Akt iz članka 15. ove Odluke mora se dostaviti Osnivaču radi davanja suglasnosti.

**Članak 18.**

 Lječilište ne može bez suglasnosti Osnivača, odnosno tijela kojeg je on odredio, steći, opteretiti ili otuđiti nekretninu i drugu imovinu čija je vrijednost veća od vrijednosti utvrđene Statutom.

**Članak 19.**

 Osnivač Lječilišta solidarno i neograničeno odgovara za obveze Lječilišta.

**Članak 20.**

 Na međusobna prava i obveze Osnivača i Lječilišta, koja nisu uređena ovom Odlukom primjenjuje se odredbe Zakona o ustanovama i Zakona o zdravstvenoj zaštiti.

**Članak 21.**

 Ova Odluka stupa na snagu prvog dana od dana objave u Službenom glasniku „Sisačko-moslavačke županije“, a biti će objavljena nakon što nadležno Ministarstvo rješenjem utvrdi da je Odluka sukladna zakonu.

PREDSJEDNIK

ŽUPANIJSKE SKUPŠTINE

Mato Fofić

KLASA:

URBROJ:

Sisak,

**O B R A Z L O Ž E NJ E**

**ODLUKE**

**o podjeli Opće bolnice „Dr. Ivo Pedišić“ Sisak i osnivanju**

**nove zdravstvene ustanove Lječilište Jodno**

1. **Pravni temelj**

 Pravni temelj za donošenje predložene Odluke su članci 7., 12. i 69., a u vezi s člankom 13. Zakona o ustanovama („Narodne novine“, broj 76/93, 29/97, 47/99, 35/08, 127/19 i 151/22) (dalje u tekstu: Zakon o ustanovama), članak 70. stavak 5. i članak 72. Zakona o zdravstvenoj zaštiti („Narodne novine“; broj 100/18, 125/19, 133/20, 147/20, 136/21, 119/22, 156/22 i 33/23) (dalje u tekstu: Zakon o zdravstvenoj zaštiti) i članak 28. stavak 1. točka 11. Statuta Sisačko-moslavačke županije („Službeni glasnik Sisačko-moslavačke županije“, broj 11/09, 5/10, 2/11, 3/13, 5/18, 3/20-pročišćeni tekst, 5/20 i 9/21).

1. **Svrha zbog koje se Odluka donosi**

 Temeljem članaka 7. i 12. Zakona o ustanovama javnu ustanovu može osnovati odlukom jedinica lokalne i područne (regionalne) samouprave u okviru svog samoupravnog djelokruga.

 Člankom 69. Zakona o ustanovama propisano je da se ustanova između ostalog može podijeliti na dvije ili više ustanova o čemu odluku donosi osnivač ustanove.

 Sukladno članku 70. stavku 5. Zakona o zdravstvenoj zaštiti lječilište može osnovati jedinica lokalne i područne (regionalne) samouprave.

 Člankom 13. Zakona o ustanovama i člankom 72. Zakona o zdravstvenoj zaštiti propisuju se odredbe koje akt o osnivanju mora sadržavati.

 U Statutu Sisačko-moslavačke županije („Službeni glasnik Sisačko-moslavačke županije“, broj 11/09, 5/10, 2/11, 3/13, 5/18, 3/20 - pročišćeni tekst, 5/20 i 9/21) u članak 28. stavku 5. točci 11. stoji da Županijska skupština osniva ustanove, trgovačka društva i druge pravne osobe za obavljanje društvenih, gospodarskih, komunalnih i drugih djelatnosti od interesa za Županiju te odlučuje o njihovim statusnim promjenama i preoblikovanjima, u skladu s zakonom.

 S obzirom da se u ovom slučaju radi o statusnoj promjeni podjele s osnivanjem pri čemu predmetna Odluka ima karakter osnivačkog akta, u procesu je potrebno primijeniti niz zakonskih propisa koji se odnose na statusne promjene i to Zakon o ustanovama, Zakon o trgovačkim društvima, Zakon o zdravstvenoj zaštiti i Zakon o radu.

 U skladu s navedenim, prijedlog ove Odluke upućuje se svim nadležnim komorama i Hrvatskom zavodu za zdravstveno osiguranje radi davanja mišljenja na istu. Nadalje, temeljem Zakona o radu („Narodne novine“, broj: 93/14, 127/17, 98/19, 151/22, 64/23) Opća bolnica „Dr. Ivo Pedišić“ Sisak (dalje u tekstu: OB Sisak) provodi obvezu savjetovanja s radničkim vijećem prije donošenja Odluke.

 Novoosnovana zdravstvena ustanova Lječilište Jodno s danom upisa statusne promjene podjele s osnivanjem u sudski registar nastaviti će obavljati djelatnosti dva odjela OB Sisak, Odjela fizikalne medicine i rehabilitacije i Odjela dermatologije i venerologije koji se ovom Odlukom odvajaju.

 Završetkom cjelovite obnove objekata u kojima Odjel fizikalne medicine i rehabilitacije i Odjel dermatologije i venerologije obavljaju svoje djelatnosti i daljnjim ulaganjem u proširenje infrastrukture osiguravaju se uvjeti za proširenje postojećih djelatnosti i uvođenje novih djelatnosti s naglaskom na djelatnost zdravstvenog turizma. S obzirom da je Zakonom o zdravstvenoj zaštiti definirano da pojedine zdravstvene usluge u zdravstvenom turizmu mogu pružati samo specijalne bolnice i lječilišta donosi se odluka o statusnoj promjeni podjele i osnivanju Lječilišta.

 U cilju obavljanja statusne promjene, a uvažavajući činjenicu da, prema zadnjem popisu stanovništva iz 2021. godine, dobna struktura stanovništva Sisačko-moslavačke županije ukazuje na dominaciju udjela radno sposobnog stanovništva u dobi od 15 do 65 godina starosti (62,2 %), ali i problem starenja stanovništva, prioritet djelovanja i fokus svih daljnjih postupanja su aktivnosti usmjerene na dostupnost i integraciju zdravstvene zaštite s ciljem podizanju kvalitete života stanovništva Sisačko-moslavačke županije uz jasno vođenu koordinaciju zdravstvenih usluga sekundarne razine zdravstvene zaštite za područje cijele Sisačko-moslavačke županije jednako i ravnomjerno.

Osnovna zadaća regionalne samouprave u ostvarivanju prava, obveza, zadaće i ciljeva u području zdravstvene zaštite je osigurati uvjete za zaštitu, očuvanje i poboljšanje zdravlja stanovništva, organizirati i osiguravati ostvarivanje zdravstvene zaštite na svom području, organizirati rad ustanova čiji je osnivač te koordinirati i organizirati rad svih pravnih i fizičkih osoba koje na području jedinice područne (regionalne) samouprave obavljaju zdravstvenu djelatnost. Sukladno navedenom nameće se potreba strateškim pristupom na optimalan način iskoristiti postojeće resurse iz djelatnosti fizikalne medicine i rehabilitacije te dermatologije i venerologije, pri tome uzimajući u obzir njihove prostorne, tehničke, kadrovske kapacitete i znanja, i razvijati ih sukladno viziji potreba koje se ogledaju u sustavu usmjerenom na potrebe ljudi i zajednice, sustavu koji teži integraciji zdravstvene skrbi i socijalnih usluga s ciljem poboljšanja kvalitete skrbi, ali i osiguravanja jednake dostupnosti skrbi u svim dijelovima županije uvažavajući pri tome Nacionalnu razvojnu strategiju i EU programski period.

Zdravstveni sustav Republike Hrvatske podliježe stalnim promjenama stoga proaktivno planiranje kadrova i predviđanje promjena zdravstveni sustav čini otpornim na buduće izazove s pacijentom u središtu zdravstvenih indikatora.

Kako bi se prevenirali negativni učinci na zdravstveni sustav Sisačko-moslavačke županije, na dostupnost i kontinuitet zdravstvene zaštite, buduće poslovanje i održivost ustanova čiji osnivač je Sisačko-moslavačka županija, uslijed smanjenja broja osiguranih osoba i nedostatka stručnog kadra, nužno je uspostaviti model funkcioniranja koji će biti na dobrobit svih stanovnika Sisačko-moslavačke županije te uz postojeću razinu zdravstvene zaštite koja im je dostupna temeljem dosadašnje organizacije osigurati unaprjeđenje procesa skrbi, bolničke i specijalističko-konzilijarne zdravstvene zaštite i dobre kliničke prakse, ali i novih oblika operativnih metodologija usmjerenih prema boljoj kvaliteti zdravstvenih usluga, ishoda liječenja te povećanoj djelotvornosti i održivosti ustanova unutar sustava zdravstva Sisačko-moslavačke županije.

 Nakon usvajanja prijedloga ove Odluke provesti će se potrebne zakonske radnje: pribavljanje suglasnosti nadležnog Ministarstva zdravstva na Odluku Skupštine, upis statusne promjene podjele s osnivanjem u nadležnom registru Trgovačkog suda u Zagrebu, upis u Nacionalni registar pružatelja zdravstvene zaštite, usklađivanje općih i drugih akata OB Sisak, donošenja akata Lječilišta Jodno, prijenos prava, obveza i imovine, preuzimanje radnika, konsolidacija poslovnih knjiga i ostale potrebne radnje.

 Predlaže se Županijskoj skupštini usvajanje ove Odluke.